Johs. Poulsen (RV), 2011-01-14:
Jeg vil egentlig gerne i forlængelse af det, den konservative ordfører, hr. Rasmus Jarlov, sagde,
starte med at sige, at det er min og vores opfattelse, at det vel i virkeligheden forholder sig sådan, at alle partier herinde har den opfattelse, at man altid skal forsøge at få mest muligt ud af de skattekroner, som vi bliver betroet i forskellige politiske fora, og dermed også forvalte dem så effektivt og så klogt som overhovedet muligt.
Jeg tror faktisk de fleste har som målsætning, at man gør det så klogt og så dygtigt og så rigtigt som muligt.
I al fald er det en målsætning for Det Radikale Venstre, at vi til enhver tid overvejer, hvordan den måde, vi bruger pengene på i den offentlige sektor, kan effektiviseres og gøres så klogt som muligt, således at man får mest muligt ud af midlerne.
Der vil jeg da sige, at jeg ikke synes, man sådan hundrede procent entydigt kan være sikker på, at det her forslag vil indebære det.
Tværtimod kan man godt have en oplevelse af, som også et par ordførere tidligere har været inde på, at der er tale om et nyt formaliakrav, som man så ganske vist ved at reducere på andre krav til andre typer af regnskabsaktivitet formodentlig ender med at kunne sige svarer nogenlunde til den aktivitet, man har i dag på området.
Det er selvfølgelig ædelt i sig selv.
Det er jeg ikke sikker på det er.
Når jeg alligevel udtrykker det på den måde, at jeg ikke er sikker på det, er det, fordi jeg gerne vil have lejlighed til også i udvalgsarbejdet at bore en lille smule længere ned i det forhold og forsøge at få et svar på, om der rent faktisk bare er tale om et formaliakrav yderligere, eller om man måske i virkeligheden kunne sige, at det fremmer det formål, som regeringen siger det fremmer.
Det er jeg som sagt ikke sikker på, for alt tyder på, at vi her blot får endnu et krav, som så skal opfyldes, og måske kunne man i virkeligheden nå derhen, hvor man overhovedet ikke behøvede at have det krav, hvis virkeligheden er, at de allerfleste kommunalbestyrelser i forvejen arbejder på den her måde.
Så er der jo tale om formaliakrav, som ikke nødvendigvis fremmer en effektivitet.
Men det, der er sigtet, altså at man får mest muligt ud af pengene, og at der også er en budgetstyring i kommunerne, som er både rigtig og effektiv og langsigtet, er ikke en målsætning, vi på nogen måde er uenig i, tværtimod, så må man nødvendigvis forholde sig til den hele tiden.
Så jeg vil blot gentage, at vi ikke er sikre på, at det formaliakrav, der her lægges op til, i sig selv fremmer det formål, det gerne vil, og derfor kunne vi egentlig også godt tænke os, at diskussionen i realiteten blev bredt lidt mere ud, som fru Meta Fuglsang var inde på, til at se på, hvordan vi kan indrette styringsmekanismerne i den offentlige sektor på en sådan måde, at man får den højst mulige udnyttelse af de midler, som flyder imellem de forskellige kasser.
I Det Radikale Venstre er vi optaget af at se på, om man kunne finde et styringssystem mellem stat og kommuner, for den sags skyld også mellem stat og regioner, som i højere grad fremmer en frihed til at disponere i de enkelte kommunalbestyrelser, i de enkelte regionsråd, og gerne også en frihed til at disponere over de enkelte år, samtidig med at man når en så høj og maksimal sikkerhed som overhovedet muligt for, at det også opfylder de samfundsøkonomiske målsætninger, som enhver regering til enhver tid må have.